**Bestyrelsesmøde, Billedkunstnernes Forbund (BKF)**

**Dato:** Torsdag, d. 27. januar 2022

**Sted:** BKF, Vingårdstræde 21 / Teams  
**Til stede:** Marie Thams, Marie Markman, Anna Elisabeth Dupont Hansen, Søren Hüttel,Hannibal Andersen, Katja Bjørn, Jules Fischer, Jóhan Martin Christiansen og Lars Worm Thomsen.  
**Fra sekretariatet:** Klaus Pedersen, Karen Mette Fog Pedersen, Miriam Katz.

**Referat**

1. **Godkendelse/ændring af dagsorden**Jules Fischer tilføjer punkt til Eventuelt: Gennemgang og tilføjelser af medlemmer til udvalg under BKF’s bestyrelse.
2. **Status på igangværende aktiviteter**Presse- og informationsvirksomhed  
   Miriam Katz orienterer: Debatten om, hvordan det kommende Kulturens Analyseinstitut skal organiseres, og hvilket fokus, institutionen skal have, kører igen i medierne. Det er vigtigt, at kunstnernes stemmer, arbejdsvilkår og interesser bliver stærkt repræsenteret i det nye institut. Marie Thams/BKF er på vej med debatindlæg om sagen.  
   Jens Haanings værk til Kunsten, ’Take the money and run’, har fået meget opmærksomhed i medierne. I Kulturmonitor har Marie Thams peget på, at Haanings værk er med til at rejse vigtig debat om billedkunstneres ringe arbejdsvilkår.  
   I december-januar har BKF offentliggjort nyheder om både nedlukning og genåbning af kunstlivet og peget på, at hele billedkunstområdet har brug for politisk prioritering i genstarten af samfundet. BKF har også offentliggjort nyheder om ny kunstmoms på ophavsretsmidler, og om den politiske aftale om organisering af de kunstneriske uddannelser under Kulturministeriet. Alle nyheder kan læses på [www.bkf.dk](http://www.bkf.dk)

Billedkunstneren  
Martsudgaven får tema om arbejds- og studievilkår for kunstnere med handicap. Artiklerne tager udgangspunkt i ny EU-rapport der viser, at kulturinstitutioners og bevilgende myndigheders manglende viden på området udgør alvorlig barriere for kunstnere med handicap. Kunstnere, kunstchefer og fondsrepræsentanter medvirker i bladet.

Kurser og efteruddannelse  
Karen Mette Fog Petersen orienterer: Forårets kursusprogram er klar på [www.bkf.dk/kurser](http://www.bkf.dk/kurser) - der er god feedback fra medlemmerne på tilbuddene, som spænder fra faste indslag som kursus i selvangivelse, skat og moms, over personlig sparring og rådgivning i forskellige former, til nye kursustiltag om f.eks. organisering af ens eget arkiv som kunstner. Praktiske materialekurser er vigtige for medlemmerne, derfor indgår BKF løbende samarbejder med f.eks. BKF Midt om materialekurser, og har desuden fået en aftale med Statens Værksteder for Kunst om 25 % rabat for medlemmer, som indtil videre over 20 BKF’ere har haft gavn af.

BKF-studerende og dimittender

Det nye nationale netværk for dimittender, som BKF etablerede sidste år med Art Hub Copenhagen og Aarhus Billedkunstcenter, havde fire møder i 2021 og skal nu evalueres. Der har været god feedback fra deltagere, og også forslag til forbedringer. BKF håber at kunne fortsætte netværket i 2022.

Kommunestrategi, konference, netværk mv.  
Den årlige BKF-konference om kunst i kommuner blev afholdt digitalt d. 20. januar. Over 150 kunstnere, konsulenter og andre fagfolk fra hele landet deltog, der var stærke oplæg fra både ind- og udland og meget positiv feedback. Det er lykkedes BKF at indgå samarbejde med Kommunernes Landsforening om et nyt netværk, der skal styrke arbejdet med den professionelle kunst i kommunerne. Netværket er rettet mod kunst- og kulturkonsulenter, der med netværket får faglig sparring til arbejdsprocesserne og inspiration til, hvordan man kan skabe endnu flere gode billedkunstneriske projekter i hele landet.

Kulturmøde  
BKF deltager i Kulturmødet på Mors d. 25.-27. august 2022, igen i år med 12-14 kunstpolitiske talks og debatarrangementer. Udsmykningen af BKF’s stand udføres i år af Kate Skjerning, som vandt Open Call for udsmykningen i 2020, men blev corona-aflyst to gange sidenhen. Bestyrelsesmedlemmer opfordres til at sætte kryds i kalenderen og tage med til Mors, som plejer at være en inspirerende fælles oplevelse, med gode muligheder for at diskutere kunst og politik og skabe nye netværk blandt kolleger, politikere og beslutningstagere i kulturlivet.

Forskningsseminar   
Marie Markman, BKF’s forskningsudvalg, orienterer: Programmet for seminaret d. 9. februar 2022 er nu offentliggjort på BKF’s webside. Det er lykkedes os at få store internationale navne med som keynotespeakers, spændende kunstneriske forskere fra bl.a. Oslo, Gøteborg og København, og ledere af kunstinstitutioner både herhjemmefra og fra udlandet.   
Vi er i den afsluttende fase af planlægningen af selve dagen. Vores fokus er at holde seminaret i nysgerrighedens tegn og ikke lægge os fast på én bestemt BKF-holdning i denne sag, hvor der er mange agendaer i spil. Men vi ønsker at styrke feltet, i første omgang ved at skabe denne platform, hvor vi deler kunstneriske forskeres viden og resultater med offentligheden.   
Vi ser seminaret som en vidensindsamling om det, der sker i feltet lige nu, som kan kvalificere både BKF’s og andre aktørers politiske arbejde på området efterfølgende. Samtidig er vi selvfølgelig bevidste om, at kunstnerisk forskning i denne tid er under politisk pres, og at der er mange balancer og interesser at holde sig for øje, når man ønsker at styrke området. Vi vil forholde os åbent og spørgende, og ser frem til at flytte fokus fra politiske slagsmål til den viden, kunstnerne bidrager med, både internt i kunst som fag og udadtil i samfundet. Seminaret afsluttes med, at kunstnere/forskere/institutionsledere kommer med anbefalinger til, hvordan feltet kan styrkes.   
Vi mødes fysisk i lokaler hos Videnskabernes Selskab, en lokation som vi er glade for at have fået lov at bruge til formålet, og ser frem til at bygge nye netværk mellem BKF og deltagerne. Efterfølgende får vi i forskningsudvalget brug for hjælp fra bestyrelsesmedlemmer og sekretariat til at samle op på udbyttet af seminaret, f.eks. i en BKF-politik på området eller en temaudgave af *Billedkunstneren*.  
  
Bestyrelsesseminar  
Bestyrelsesseminaret afholdes i år 3.-4. marts på Stenstruplund Kursuscenter på Fyn.  
Afbud: Søren Hüttel, Hannibal Andersen, Anna Elisabeth Dupont Hansen.  
Alle BKF’s ni regionale udvalg er inviteret, foreløbig har repræsentanter fra BKF Midt, BKF Fyn og BKF Nordsjælland givet tilsagn om at deltage.   
Tema for workshops og oplæg på seminaret er kunstnernes rolle i den grønne omstilling. Bestyrelsen diskuterer mulige oplægsholdere, f.eks. kunstnere med fokus på klima i deres praksis, og andre aktører i kulturlivet med viden og erfaring på området.   
Klaus Pedersen fortæller, at North Side Festivals bæredygtighedsdirektør, Martin Thim, er inviteret til at fortælle om, hvordan man kan arbejde med bæredygtighed i kulturorganisationer.   
Der vil eventuelt også komme oplæg fra en konsulent om, hvordan kunstneriske udsmykninger kan indgå i bæredygtigheds-certificering af nybyggeri/arkitektur  
Flere bestyrelsesmedlemmer peger på behovet for, at diskussionen rykkes videre, så BKF nu kan udvikle konkrete politikker/handlemuligheder på området.   
Marie Thams foreslår, at BKF på sigt f.eks. kan opbygge vidensbank, udgive publikation i stil med BKF-rapporten ’Kunst i kommunerne’ fra 2020, producere podcasts etc. om kunstnernes rolle i klimapolitikken.   
Marie Markman minder om, at kunstnerne skal have økonomi med ind i klimakunst-projekterne for at undgå at de reduceres til midlertidige inspiratorer, der afkobles efterhånden som projekterne skrider frem.  
Jules Fischer anbefaler, at diskussionen om kunstens rolle i klimapolitikken på bestyrelsesseminaret deles op i sektioner til de forskellige aspekter af problematikken. For at sikre, at forløbet bliver fokuseret og ikke gentager sidste års debat.  
På baggrund af bestyrelsens input sammensætter Klaus Pedersen og Marie Thams det endelige program og udsender det snarest til deltagerne.

1. **Årshjul – drøftelse af overordnede aktiviteter for 2022**

Klaus Pedersen orienterer: BKF har igennem længere tid været i dialog med kunstnere, der har klaget over arbejdsvilkårene som timeansatte på Statens Museum for Kunst. Forløbet tog en ny drejning under coronakrisen, og nu kigger BKF sammen med en specialkonsulent på muligheden for at udarbejde en egentlig overenskomst mellem staten og kunstnerne. Pt. ligger sagen hos Kulturministeriet, som skal tage stilling til, om BKF kan godkendes som aftalepart for kunstnerne. Når det er afgjort, håber BKF at kunne påbegynde et strategiforløb sammen med en specialist i overenskomstaftaler, for at få udarbejdet en overenskomst på området.   
Sker det, vil BKF også kontakte KL med henblik på et lignende forløb for at udarbejde en overenskomst for de kunstnere, der er ansatte på kommunale billedskoler. BKF håber således, at sagen på SMK kan fungere som isbryder for overenskomstaftaler for billedkunstnere både i statsligt og kommunalt regi.

Orientering om øvrige aktuelle sager udgår pga. tidsmangel.

1. **BKF-regioner – aktiviteter og struktur**Drøftelse af strukturen for BKF-regionerne og aktivitetsniveauet.  
   Marie Thams og Klaus Pedersen foreslår, at det afprøves, om BKF’s regionale udvalg kan forankres i lokale billedkunstneriske værksteder/recidencies. Tanken er, at det kunne styrke BKF-regionernes kunstpolitiske arbejde at etablere praktiske og organisatoriske fællesskaber indenfor den lokale, professionelle billedkunsts eksisterende rammer.  
   Det vil selvfølgelig først skulle afklares, om regionerne selv er interesserede i en sådan organisatorisk ændring, og om værkstederne etc. vil indgå sådanne samarbejder.   
   Bestyrelsen drøfter forslaget og beslutter at fortsætte drøftelsen på det kommende bestyrelsesseminar, hvor repræsentanter fra BKF’s regionale udvalg deltager.

Drøftelse af struktur for udpegning til lokale nævn og råd.   
På baggrund af ovenstående forslag samt tidligere drøftelser på bestyrelsesmødet, ønsker hele bestyrelsen at forbedre udpegningsprocedurerne til f.eks. lokale billedkunstråd, værksteder og kunstinstitutioners bestyrelser. Det er vigtigt, at de kunstnere, BKF peger på, har godt kendskab til den lokale kunstscenes behov og interesser. Det aftales foreløbigt, at Klaus Pedersen, laver et oplæg til bestyrelsesseminaret.  
  
Drøftelse af generel provins-hovedstad-problematik  
Søren Hüttel mener, der stadig er behov for diskussion internt i BKF’s bestyrelse om forholdet mellem provins og hovedstad og ser bl.a. et problem i, at der pt. ikke er en kunstner fra provinsen som forperson eller næstforperson i forbundet. Han foreslår også, at *Billedkunstneren* bringer artikler, der undersøger repræsentationen af kunstnere, der bor eller er uddannet i provinsen, f.eks. i forhold til ansættelser på Det Kgl. Danske Kunstakademi og hvad angår tildeling af treårige arbejdslegater til kunstnere.  
Marie Thams svarer, at BKF’s netop afgåede forperson, som var valgt til posten i seks år, er uddannet fra Det Jyske Kunstakademi og bor i Holbæk, og at hun selv ikke kun er uddannet fra Det Kgl. Danske Kunstakademi men også fra udenlandske kunstakademier. Hun anerkender, at problematikken er vigtig, men ønsker, at BKF’s bestyrelse ser hele landet som sit ansvarsområde og ikke reproducerer en fortælling om ulighed mellem provins og hovedstad, som måske ikke altid holder til en faktuel afprøvning, jvf seneste artikler i *Billedkunstneren* om mønstre i kunstfondens tildelinger. Hun peger også på, at der i 2021 har været flere temaartikler i *Billedkunstneren* om vilkårene for de to kunstakademier i Aarhus og Odense.  
Marie Markman peger på at det er et problem, at nogle af de aktive medlemmer i BKF’s regioner ikke føler, at BKF’s bestyrelse er ’deres’ bestyrelse, og Katja Bjørn foreslår, at de inviteres med til bestyrelsesmøder i årets løb. Marie Thams fortæller, at hun selv vil tage ud og besøge BKF’s regioner i den kommende tid for at høre om deres vilkår og arbejde.  
Jules Fischer m.fl. anbefaler, at bestyrelsen lytter til behovet for, at en oplevet ulighed bliver set, anerkendt og undersøgt nærmere. Bestyrelsen beslutter at tale videre om problematikken til bestyrelsesseminaret/kommende bestyrelsesmøder.   
Miriam Katz lover at rundsende nyeste artikler til bestyrelsen fra *Billedkunstneren* om provins-hovedstad-problematik.

1. **Igangværende skattesager og skatteproblematikker**Klaus Pedersen redegør for problematikkerne i de igangværende skattesager. (udgår pga. tidsmangel).
2. **Fastlæggelse af praksis for tildeling af ophold i BKF-boliger**Klaus Pedersen orienterer: BKF’s sekretariat har modtaget en henvendelse fra et medlem, der mener, at medlemmer med mange års anciennitet via et pointsystem bør få fordel ved tildeling af ophold i BKF’s kunstnerboliger. Medlemmet oplever, at der går lang tid mellem man har en chance for at få et ophold nu, hvor BKF har fået mange nye medlemmer. Og synes, det er urimeligt, at der ikke skelnes mellem medlemmer, som gennem mange år har været med til via medlemskontingentet at finansiere BKF’s boliger, og dem, der ikke har.  
   Bestyrelsen drøfter problematikken og fastholder, at tildelinger af ophold i BKF’s boliger skal være mangfoldig og give så mange medlemmer som muligt en chance for at få tildelt et ophold. Alder og medlemsanciennitet er ikke afgørende.  
   Bestyrelsen beslutter at fortsætte gældende praksis, hvor ophold i boligerne tildeles efter et pointsystem, der sikrer, at medlemmer, der aldrig har haft et eller flere ophold i boligerne, får fordel frem for medlemmer, der tidligere har haft et eller flere ophold. Ophold i BKF’s kunstnerboliger fordeles pt. på baggrund af registrering af ophold for de forudgående 10 år.
3. **Meddelelser/orientering i øvrigt**Udgår pga. tidsmangel.
4. **Eventuelt**Gennemgang og tilføjelser af medlemmer til udvalg under BKF’s bestyrelse. (Udgår pga. tidsmangel og udsættes til næste møde).   
     
   *Ref: Miriam Katz.*